Title: ประกาศหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง ฉบับที่ 5 เรื่อง แต่งตั้งพนักงานเจ้าหน้าที่ซึ่งมีอำนาจจับกุมและควบคุม และมีอำนาจออกคำสั่งเรียกบุคคล ตามพระราชกำหนดการบริหารราชการในสถานการณ์ฉุกเฉิน พ.ศ. 2548

ประกาศหัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง
ฉบับที่
๕
เรื่อง
แต่งตั้งพนักงานเจ้าหน้าที่ซึ่งมีอำนาจจับกุมและควบคุม และมีอำนาจออกคำสั่งเรียกบุคคล
ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘[๑]

ตามที่ได้มีการประกาศสถานการณ์ฉุกเฉินที่มีความร้ายแรงในเขตท้องที่กรุงเทพมหานคร
ตั้งแต่วันที่ ๑๕ ตุลาคม พ.ศ. ๒๕๖๓ นั้น

อาศัยอำนาจตามข้อกำหนดออกตามความในมาตรา ๙
ประกอบมาตรา ๑๑ แห่งพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ และ คำสั่งนายกรัฐมนตรี ที่ ๓๖/๒๕๖๓
ลงวันที่ ๑๕ ตุลาคม พ.ศ. ๒๕๖๓ เรื่อง แต่งตั้งผู้กำกับการปฏิบัติงาน
หัวหน้าผู้รับผิดชอบและพนักงานเจ้าหน้าที่ในการแก้ไขสถานการณ์ฉุกเฉินที่มีความร้ายแรง
ข้อ ๓ และข้อ ๔ จึงมอบหมายให้พนักงานเจ้าหน้าที่ตามพระราชกำหนดการบริหารราชการในสถานการณ์ฉุกเฉิน
พ.ศ. ๒๕๔๘ ซึ่งเป็นนายทหารสัญญาบัตรที่มียศตั้งแต่ ร้อยตรี เรือตรี
และเรืออากาศตรี นายตำรวจสัญญาบัตรที่มีชั้นยศตั้งแต่ ร้อยตำรวจตรี
หรือพนักงานฝ่ายปกครอง ตั้งแต่ระดับ ๓ ขึ้นไป ที่มีหน้าที่เกี่ยวข้องกับการแก้ไขสถานการณ์ฉุกเฉินที่มีความร้ายแรง
เป็นผู้มีอำนาจ ดังนี้

ข้อ ๑  ออกคำสั่งเรียกให้บุคคลมารายงานตัว
หรือมาให้ถ้อยคำหรือส่งมอบเอกสารหรือหลักฐานใดที่เกี่ยวเนื่องกับสถานการณ์ฉุกเฉิน
แล้วให้รายงานผู้บังคับบัญชาและรายงานกองอำนวยการร่วมแก้ไขสถานการณ์ฉุกเฉินที่มีความร้ายแรง
ทราบโดยทันที

ข้อ ๒  ยื่นคำร้องต่อศาลที่มีเขตอำนาจหรือศาลอาญา
เพื่อขออนุญาตจับกุมและควบคุมตัวผู้ต้องสงสัย
ตามมาตรา ๑๑ (๑) แห่งพระราชกำหนดการบริหารราชการในสถานการณ์ฉุกเฉิน พ.ศ. ๒๕๔๘ เมื่อดำเนินการแล้วให้รายงานกองอำนวยการร่วมแก้ไขสถานการณ์ฉุกเฉินที่มีความร้ายแรงทราบโดยด่วน

ข้อ ๓  ประกาศฉบับนี้ให้ใช้บังคับ ตั้งแต่บัดนี้เป็นต้นไป

ประกาศ
ณ วันที่ ๑๖ ตุลาคม พ.ศ. ๒๕๖๓
พลตำรวจเอก
สุวัฒน์  แจ้งยอดสุข
ผู้บัญชาการตำรวจแห่งชาติ
หัวหน้าผู้รับผิดชอบในการแก้ไขสถานการณ์ฉุกเฉินที่มีความร้ายแรง

ชญานิศ/จัดทำ
๑๙
ตุลาคม ๒๕๖๓

สุภาทิพย์/ตรวจ
๑๙ ตุลาคม ๒๕๖๓

[๑] ราชกิจจานุเบกษา
เล่ม ๑๓๗/ตอนพิเศษ ๒๔๓ ง/หน้า ๑๗/๑๖ ตุลาคม ๒๕๖๓